*Tämä artikkeli käsittelee suunniteltua kaupunkia. Nusantara on myös Indonesian tai Malaijien saaristosta käytettävä käsite.*

  

  

  

  

  

  

  

  

  

  

  

  

  

  

  

  

  

**Nusantara** on Indonesian tuleva pääkaupunki. Suunnitelma uudesta pääkaupungista aloitettiin vuonna 2019, ja tammikuussa 2022 Indonesian parlamentti hyväksyi lain maan uuden pääkaupungin rakentamisesta. Samana vuonna alkoivat myös rakennustyöt, joiden on tarkoitus olla valmiit 2045. Pääkaupunkitoimintojen kaupunkiin siirretään kuitenkin jo aiemmin.

Nusantaran sijaintipaikka on Borneon saaren itäosassa nykyisestä pääkaupungista Jakartasta koilliseen. Uuteen pääkaupunkiin päädyttiin Jakartan ympäristöongelmien takia. Jakartan ilmanlaatu on huono, ja pohjavesivarojen liikakäytön takia se on maailman nopeimmin vajoavia kaupunkeja. Samalla Indonesian hallitus haluaa jakaa vaurautta maan taloudellisesta keskittymästä myös muualle. Nusantaran rakentamisen pelätään kuitenkin aiheuttavan uusia ympäristötuhoja Borneolle.

Vaiheet
-------

Indonesian presidentti Joko Widodo tarkistamassa rakennustöitä marraskuussa 2023. Paikalle rakennetaan uusia hallintorakennuksia.
Indonesian presidentti Joko Widodo julkisti elokuussa 2019 maan suunnittelevan pääkaupungin siirtämistä Borneon saarelle Itä-Kalimantaniin. Hallitus oli kolmivuotisen tutkimuksen seurauksena päättänyt, että pääkaupunki rakennettaisiin osittain Penajam Paser Utaran ja osittain Kutai Kartanegaran hallintoalueelle. Jo Widodon hallintoa ennen useat Indonesian presidentit ovat ehdottaneet pääkaupungin siirtämistä, mutta mikään suunnitelmista ei edennyt.

Indonesian parlamentti hyväksyi tammikuussa 2022 pääkaupungin siirtosuunnitelman, ja samalla kaupungin nimeksi vahvistettiin Nusantara. Jaavankielinen sana *nusantara* tarkoittaa myös saaristoa. Nimen päätti Indonesian presidentti Joko Widodo.

Nusantaran rakennustyöt aloitettiin heinäkuussa 2022. Nusantaran on tarkoitus olla valmis vuonna 2045, jolloin siellä olisi 1,9 miljoonaa asukasta. Ensimmäisten virkamiesten pitäisi muuttaa alueelle jo vuonna 2024. Kokonaiskustannuksiksi on arvioitu 35 miljardia dollaria. Valtio on varautunut maksamaan siitä viidenneksen, ja lopun toivotaan tulevan ulkomaisista investoinneista.

Siirron syyt ja kritiikki
-------------------------

Indonesian nykyistä pääkaupunkia Jakartaa sanotaan sietämättömäksi asuinpaikaksi. Kaupungissa on valtavia ympäristöongelmia, ja sen ilmanlaatu on huono. Esimerkiksi kesäkuussa 2019 Jakartan ilmanlaatu oli heikompi kuin saasteista tunnetuissa Delhissä ja Pekingissä. Jakarta on myös yksi maailman nopeimmin vajoavista kaupungeista, ja kaupungin pohjoisosa vajoaa paikoin jopa 25 senttimetriä vuodessa. Vajoamisen syynä on pohjavesivarojen holtiton poraaminen kaupungin alta. Alavassa rantamaastossa vajoamisen pelätään aiheuttavan entisestään pahenevia tulvia.

Indonesian hallitus toivoo pääkaupungin siirtämisen myös levittävän vaurautta. Jaavan saarella asui vuonna 2022 noin 60 prosenttia Indonesian asukkaista, ja se tuotti yli puolet bruttokansantuotteesta. Borneon Indonesian puoleinen osa Kalimantan on pinta-alaltaan melkein neljä kertaa Jaavaa suurempi, mutta sen bruttokansantuote on vain kymmenesosa Jaavan vastaavasta. Siirtosuunnitelman perusteella Jakarta säilyisi edelleen Indonesian talouden keskuksena, mutta hallinnollinen pääkaupunki olisi uuden kaupungin valmistuttua Kalimantanilla.

Indonesia on saanut myös kritiikkiä erityisesti ympäristöjärjestöiltä, joiden mukaan siirto aiheuttaa Itä-Kalimantanille huomattavia saasteita sekä edistää Borneon saaren metsäkatoa. Luonnonsuojelijoiden mukaan siirron seurauksena saatetaan luoda toinen ympäristöllisesti saastunut alue jo ennestään saastuneen Jakartan rinnalle.

Lähteet
-------

1. ↑  Indonesia plans to move capital from Jakarta *Deutsche Welle*.  16.8.2019. Viitattu 14.10.2023. (englanniksi)
2. 1 2 3  Kate Lyons: Why is Indonesia moving its capital city? Everything you need to know *The Guardian*.  27.8.2019. Guardian News & Media Limited. Viitattu 19.1.2022. (englanniksi)
3. 1 2 3  Yrjö Kokkonen: Indonesia hyväksyi pääkaupungin siirron 2 000 kilometrin päähän – Jakarta tukehtuu tulviin ja saasteisiin Yle 18.1.2021
4. ↑  Nusantara: A New Capital City in the Forest *Earth Observatory*. NASA. Viitattu 16.4.2024. (englanniksi)
5. ↑  Charmaine Jacob: [ ACCESS ASEAN
Indonesia is moving its capital from Jakarta to Nusantara. Here’s why it won’t be so easy] *CNBC*.  27.8.2023. CNBC LLC. Viitattu 16.4.2024. (englanniksi)
6. 1 2 3 4  Rebecca Ratcliffe: Indonesia names new capital Nusantara, replacing sinking Jakarta *The Guardian*.  18.1.2021. Guardian News & Media Limited. Viitattu 19.1.2022. (englanniksi)

Aiheesta muualla
----------------

* Kuvia tai muita tiedostoja aiheesta **Nusantara** Wikimedia Commonsissa